b'\n_START_ARTICLE_\nFinn Trio\n_START_PARAGRAPH_\nFinn Trio, my\xc3\xb6hemmin Finntrio, oli 1960-luvulla perustettu suomalainen folk-yhtye, jonka alkuper\xc3\xa4iset j\xc3\xa4senet olivat Vesa Nuotio (s. 1941), Pertti Reponen (1941\xe2\x80\x931998) ja Tapio Ky\xc3\xb6stil\xc3\xa4 (1939\xe2\x80\x932015)._NEWLINE_Nuotio ja Reponen tapasivat toisensa syksyll\xc3\xa4 1962 Yleisradion tarkkailijakursseilla. Yleisradiossa he tutustuivat Ky\xc3\xb6stil\xc3\xa4\xc3\xa4n ja todettuaan \xc3\xa4\xc3\xa4nens\xc3\xa4 sointuvan hyvin yhteen he aloittivat harjoittelun, jossa heit\xc3\xa4 usein auttoi Nuotion is\xc3\xa4 Auvo Nuotio. Pertsan ensimm\xc3\xa4iset sanoitukset olivat suomennoksia Peter, Paul & Maryn kappaleista. _NEWLINE_Ensisingle k\xc3\xa4sitti Reposen suomentamat kappaleet "Muukalainen" / "Tuhma Dolly", joista j\xc3\xa4lkimm\xc3\xa4inen oli menestyksekk\xc3\xa4\xc3\xa4mpi. Yhtyeen ensiesiintyminen tapahtui 1.4.1964 television Nuorten tanssihetki -ohjelmassa ja ensimm\xc3\xa4inen keikka pari viikkoa my\xc3\xb6hemmin. Seuraava single oli "Tuulelta vastauksen saan" / "Matkaan matkaan"._NEWLINE_Kun Reponen j\xc3\xa4tti yhtyeen vuoden 1964 syksyll\xc3\xa4 siirrytty\xc3\xa4\xc3\xa4n Hootenanny Trioon tuli oitis tilalle Raimo Hakanen. Samoihin aikoihin yhtye lyhensi nimens\xc3\xa4 muotoon Finntrio. _NEWLINE_Vuonna 1965 syntyi yhtyeen suurin hitti, "Ei koskaan selvinp\xc3\xa4in". Pian ilmestyi my\xc3\xb6s yhtyeen ensimm\xc3\xa4inen LP-levy._NEWLINE_Vuonna 1968 syntyneen "Kai viel\xc3\xa4 katsoa saan" -kappaleen j\xc3\xa4lkeen alkoivat levytykset saada iskelm\xc3\xa4llisemm\xc3\xa4n s\xc3\xa4vyn vaikkakin 1970-luvun Syksyn S\xc3\xa4vel -kappaleissa "Mit\xc3\xa4 t\xc3\xa4st\xc3\xa4 seuraa" ja "R\xc3\xb6k\xc3\xa4leit\xc3\xa4, m\xc3\xb6k\xc3\xa4leit\xc3\xa4 kerrassaan" saattoi kuulla yhtyeen varsin omaper\xc3\xa4isen otteen musiikkiin. Vuonna 1976 Raimo Hakanen l\xc3\xa4hti yhtyeest\xc3\xa4 ja tilalle tuli Tuomo Tanska._NEWLINE_Suomen Euroviisukarsintoihin Finntrio otti osaa vuonna 1977 kappaleella "Illalla, sillalla". _NEWLINE_Yhtye esiintyi my\xc3\xb6s ulkomailla, kuten entisess\xc3\xa4 It\xc3\xa4-Saksassa, Virossa ja It\xc3\xa4vallassa. Suomen televisiossa heill\xc3\xa4 oli oma show-ohjelma vuosina 1968, 1974 ja 1979._NEWLINE_Vuonna 1978 ilmestyi albumi Kyll\xc3\xa4 maalla on mukavaa, jolla esiintyi Tapion ja Vesan kanssa Hannu Karlsson entisest\xc3\xa4 Pihasoittajat-yhtyeest\xc3\xa4. Seuraavana vuonna yhtyeeseen liittyiv\xc3\xa4t Sakari Virkki ja Leif Lindberg. _NEWLINE_Syksyll\xc3\xa4 1979 Vesa Nuotio ja Hannu Karlsson sek\xc3\xa4 Cumuluksesta eronnut Petri Hohenthal perustivat uuden yhtyeen, Alan Miehet. _NEWLINE_Finntrioa rupesi vet\xc3\xa4m\xc3\xa4\xc3\xa4n Tapio Ky\xc3\xb6stil\xc3\xa4. Vuonna 1985 siihen liittyi viel\xc3\xa4 Stig-Olof Sandberg._NEWLINE_Tapio Ky\xc3\xb6stil\xc3\xa4 lauloi Vuosaaren Mieslaulajat -kuorossa j\xc3\xa4\xc3\xa4ty\xc3\xa4\xc3\xa4n el\xc3\xa4kkeelle TV1:n \xc3\xa4\xc3\xa4nisuunnittelijan teht\xc3\xa4v\xc3\xa4st\xc3\xa4\xc3\xa4n. Vesa Nuotio on tehnyt runsaasti tv-t\xc3\xb6it\xc3\xa4 ja laulanut edelleen Alan Miehiss\xc3\xa4 ja Kivikasvoissa.'